舞中成八卦赋（以中和所制盛德斯陈为韵）
白行简 (Tang)
卦惟体德。舞以象功。分其节于乾坤之位。列其画于缀兆之中。相彼六爻。爰配数于六律。侔兹八体。俾叶义于八风。原夫乍合乍离。进旅退旅。参于繇而九变无挠。辨于位而五方有序。作既自于天心。用必在夫君所。刚柔斯别。皆取象于负图。俯仰可观。各分行于曳绪。尔其舞既备。位亦陈。赞阳和之启蛰。助雷雨之解屯。卦始画于庖牺。当皇唐贞元之岁。易咸列于宣父。在圣祖中和之辰。度曲未终。变态无极。震艮以节其动止。离坎以分其南北。闻之者正性命而深和。睹之者守精微而不贼。继虞韶之尽美。哂夏乐之惭德。徵其本。察其仪。成于巽而德风备矣。变为兑而圣泽在斯。近取诸身。且表乎是则是效。大合乎乐。孰为乎不识不知。矧夫作者既取诸身。演者必因于圣。谅旷代而莫睹。实于斯而为盛。其始也。取于卦而施诸人。其终也。观其妙而通乎政。是以契兹穆穆。异彼傞傞。象在于中。将致天地交泰。德形于外。以明保合太和。且夫周八佾而非美。汉五行而徒制。虽冠华秉翟于干戚之间。起索隐钩深于天人之际。曷若容止合于彖象。幽赜殊乎卜筮。客有欣千载之一时。歌圣功而献艺。